b"\n_START_ARTICLE_\nLille Marius\n_START_PARAGRAPH_\nLille Marius (egentlig Marius Gottwald) er en av hovedpersonene i Alexander Kiellands roman Gift._NEWLINE_Han er s\xc3\xb8nn av \xc2\xabfru Gottwald\xc2\xbb, som ikke kommer fra byen handlingen i boken finner sted, og som ikke har v\xc3\xa6rt gift, men likevel omtales som \xc2\xabfru\xc2\xbb av de andre innbyggerne i byen. Selv om Lille Marius er fra et lavere sosialt lag f\xc3\xa5r han g\xc3\xa5 p\xc3\xa5 skole sammen med barna fra overklassen i byen. Lille Marius, som er en liten og ynkelig gutt, er ikke spesielt intelligent og gj\xc3\xb8r det sv\xc3\xa6rt d\xc3\xa5rlig p\xc3\xa5 skolen. Men i ett fag utmerker han seg: Latin, og hans evner i spr\xc3\xa5ket har gjort at skolens rektor tar spesiell interesse i Lille Marius, og \xc3\xb8nsker \xc3\xa5 hjelpe ham gjennom skolen, slik at han kan studere p\xc3\xa5 universitetet. Lille Marius pugger nitid den latinske grammatikken og bruker all sin tid p\xc3\xa5 lekselesing, f\xc3\xb8r han g\xc3\xa5r sent i seng. Vennskapet med den skoleflinke Abraham L\xc3\xb8vdahl, s\xc3\xb8nn av den rike \xc3\xb8yenlegen Carsten L\xc3\xb8vdahl, er en stor hjelp, men der Lille Marius' gode resultater skyldes hardt arbeid, ser ikke Abraham den samme nytten av lekse\xc3\xb8ktene deres._NEWLINE_Lille Marius er kanskje blant de mest kjente, om ikke den mest kjente, karakteren skapt av Alexander Kielland. Dette er en f\xc3\xb8lge av hans d\xc3\xb8dsfall i romanen Gift. Han streber og sliter for innpass og suksess i et puggbasert skoleverk hvor oppramsing st\xc3\xa5r i sentrum fremfor forst\xc3\xa5else og kritisk tenkning. Spesielt latinen t\xc3\xa6rer p\xc3\xa5 elevene.Etter en fisketur p\xc3\xa5 fjorden, der Lille Marius faller i vannet, blir han syk og f\xc3\xa5r hjernebetennelse. P\xc3\xa5 d\xc3\xb8dsleiet mumler han latinske fraser og grammatikk, og besvarer sp\xc3\xb8rsm\xc3\xa5lene han ble stilt under den siste eksamen. Det siste Marius ytrer f\xc3\xb8r han d\xc3\xb8r, er \xc2\xabmensa rotunda\xc2\xbb - det runde bord._NEWLINE_I dag er Lille Marius ogs\xc3\xa5 navnet p\xc3\xa5 skoleavisa til Stavanger katedralskole. Avisa blir utgitt fire ganger \xc3\xa5rlig av elever og selges kun p\xc3\xa5 skolen. Markante tidligere elever som har bidratt i skoleavisa Lille Marius er Lars Helle, Tore Renberg og M\xc3\xadmir Kristj\xc3\xa1nsson."